Auditor's report — JTS, period 2025 (audited, opinion: unqualified)
Auditor firm: EY
Signing partner: ชลรส สันติอัศวราภรณ์
Signed: 2026-02-24

รายงานของผู้สอบบัญชีรับอนุญาต

เสนอต่อผู้ถือหุ้นของบริษัท จัสมิน เทคโนโลยี โซลูชั่น จำกัด (มหาชน)

ความเห็น

ข้าพเจ้าได้ตรวจสอบงบการเงินรวมของบริษัท จัสมิน เทคโนโลยี โซลูชั่น จำกัด (มหาชน) และบริษัทย่อย (กลุ่มบริษัท) ซึ่งประกอบด้วยงบฐานะการเงินรวม ณ วันที่ 31 ธันวาคม 2568 งบกำไรขาดทุนเบ็ดเสร็จรวม งบการเปลี่ยนแปลงส่วนของผู้ถือหุ้นรวม และงบกระแสเงินสดรวมสำหรับปีสิ้นสุดวันเดียวกัน และหมายเหตุประกอบงบการเงินรวม รวมถึงหมายเหตุข้อมูลนโยบายการบัญชีที่มีสาระสำคัญ และได้ตรวจสอบ งบการเงินเฉพาะกิจการของบริษัท จัสมิน เทคโนโลยี โซลูชั่น จำกัด (มหาชน) ด้วยเช่นกัน (รวมเรียกว่า “งบการเงิน”)

ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2568 ผลการดำเนินงานและกระแสเงินสดสำหรับปีสิ้นสุดวันเดียวกันของบริษัท จัสมิน เทคโนโลยี โซลูชั่น จำกัด (มหาชน) และบริษัทย่อย และเฉพาะ
ของบริษัท จัสมิน เทคโนโลยี โซลูชั่น จำกัด (มหาชน) โดยถูกต้องตามที่ควรในสาระสำคัญตามมาตรฐาน
การรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค
ความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระ
จากกลุ่มบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระ 
ที่กำหนดโดยสภาวิชาชีพบัญชี (ประมวลจรรยาบรรณของผู้ประกอบวิชาชีพบัญชี) ในส่วนที่เกี่ยวข้อง
กับการตรวจสอบงบการเงิน และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามประมวลจรรยาบรรณของผู้ประกอบวิชาชีพบัญชี ข้าพเจ้าเชื่อว่า หลักฐานการสอบบัญชีที่ข้าพเจ้าได้รับเพียงพอและเหมาะสม
เพื่อใช้เป็นเกณฑ์ในการแสดงความเห็นของข้าพเจ้า

ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง

ข้าพเจ้าขอให้สังเกตุหมายเหตุประกอบงบการเงินข้อ 1.2 ข้อ 18 และข้อ 30.4 เกี่ยวกับสมมติฐานทางการบัญชี ณ วันที่ 31 ธันวาคม 2568 กลุ่มบริษัทมีหนี้สินหมุนเวียนรวมสูงกว่าสินทรัพย์หมุนเวียนรวมเป็นจำนวน 704 ล้านบาท (เฉพาะบริษัทฯ: 585 ล้านบาท) โดยหนี้สินหมุนเวียนส่วนใหญ่ประกอบด้วยเจ้าหนี้การค้าและเจ้าหนี้หมุนเวียนอื่น ซึ่งรวมถึงเจ้าหนี้หลักรายหนึ่งที่ถึงกำหนดชำระแล้ว นอกจากนี้ มีเจ้าหนี้ที่ไม่เกี่ยวข้องกันรายหนึ่งซึ่งในเดือนมกราคม 2569 ได้ยื่นฟ้องร้องต่อศาลชั้นต้นเพื่อเรียกคืนเงินค่าสินค้าและเงินตามหนังสือค้ำประกันพร้อมดอกเบี้ยร้อยละ 7.5 ต่อปี และส่วนของหุ้นกู้ที่ถึงกำหนดชำระภายในหนึ่งปีตามมติอนุมัติผ่อนผันของที่ประชุมผู้ถือหุ้นกู้ในเดือนพฤษภาคม 2568

ฝ่ายบริหารของกลุ่มบริษัทอยู่ระหว่างการดำเนินการตามแผนการดำเนินธุรกิจการให้บริการโครงข่ายโทรคมนาคมที่วางไว้ ดำเนินการเจรจากับเจ้าหนี้รายหลักเพื่อขอผ่อนผันระยะเวลาการจ่ายชำระหนี้ที่ถึงกำหนดชำระแล้ว และมีแผนในการขอรับการสนับสนุนทางการเงินเพิ่มเติมจากบริษัทใหญ่และบริษัทที่เกี่ยวข้องกัน รวมถึงอยู่ระหว่างร่างคำโต้แย้งต่อศาลชั้นต้น โดยฝ่ายบริหารเชื่อว่า กลุ่มบริษัทจะมีกระแสเงินสดเพียงพอที่จะชำระคืนหุ้นกู้ได้เมื่อครบกำหนดไถ่ถอน ตลอดจนสามารถชำระหนี้สินและภาระผูกพันต่าง ๆ ได้ตามข้อตกลงและเงื่อนไขที่กำหนดไว้ รวมถึงจะสามารถเจรจากับคู่ค้าเพื่อขยายระยะเวลาการจ่ายชำระได้ และไม่ได้บันทึกสำรองประมาณการหนี้สินในส่วนของดอกเบี้ยเนื่องจากเชื่อว่าบริษัทฯ จะไม่ได้รับผลเสียหายที่มีสาระสำคัญเกี่ยวกับคดีความดังกล่าว ฝ่ายบริหารของกลุ่มบริษัทจึงเชื่อมั่นว่ากลุ่มบริษัทจะยังคงสามารถดำเนินงานได้อย่างต่อเนื่อง ดังนั้น งบการเงินนี้จึงยังคงจัดทำขึ้นโดยใช้เกณฑ์การบัญชีสำหรับกิจการที่ดําเนินงานต่อเนื่อง

สถานการณ์ดังกล่าวแสดงให้เห็นว่ายังมีความไม่แน่นอนที่มีสาระสำคัญซึ่งอาจเป็นเหตุให้เกิดข้อสงสัย อย่างมีนัยสำคัญเกี่ยวกับความสามารถในการดําเนินงานต่อเนื่องของกลุ่มบริษัท ทั้งนี้ขึ้นอยู่กับความสำเร็จใน การเจรจากับเจ้าหนี้ การสนับสนุนทางการเงินจากบริษัทใหญ่และบริษัทที่เกี่ยวข้องกัน ผลการดำเนินงานและกระแสเงินสดจากการดำเนินงานในอนาคตของกลุ่มบริษัทและความสามารถในการชำระคืนหุ้นกู้ตามแผนชำระหนี้ใหม่ที่ได้รับอนุมัติ รวมถึงผลของคดีความซึ่งขึ้นอยู่กับกระบวนการยุติธรรมในอนาคต ทั้งนี้ ข้าพเจ้ามิได้แสดงความเห็นอย่างมีเงื่อนไขต่อกรณีนี้แต่อย่างใด

ข้อมูลและเหตุการณ์ที่เน้น

ข้าพเจ้าขอให้สังเกตเกี่ยวกับเหตุการณ์ต่อไปนี้

ก)	ตามที่กล่าวไว้ในหมายเหตุประกอบงบการเงินข้อ 12 โดย ณ วันที่ 31 ธันวาคม 2568 กลุ่มบริษัทมีสินทรัพย์ ที่เกี่ยวข้องกับการขุดเหรียญบิทคอยน์เป็นมูลค่าสุทธิรวมประมาณ 158 ล้านบาท (สุทธิจากค่าเผื่อการด้อยค่าจำนวน 545 ล้านบาท) และเฉพาะของบริษัทฯ เป็นมูลค่าสุทธิรวมประมาณ 158 ล้านบาท (สุทธิจาก ค่าเผื่อการด้อยค่าจำนวน 124 ล้านบาท) ซึ่งกลุ่มบริษัทได้ว่าจ้างผู้เชี่ยวชาญอิสระในการประเมินมูลค่ายุติธรรมของมูลค่าสินทรัพย์ดังกล่าว โดยพิจารณาจากมูลค่ายุติธรรมหักต้นทุนในการขาย และได้ใช้เป็นเกณฑ์ในการพิจารณาค่าเผื่อการด้อยค่าดังกล่าว การลงทุนในธุรกรรมเหมืองขุดบิทคอยน์มีความเสี่ยง และความผันผวนของราคาบิทคอยน์ และตัวแปรที่สำคัญต่าง ๆ ที่ไม่สามารถควบคุมได้ ซึ่งฝ่ายบริหาร ของกลุ่มบริษัทได้พิจารณาความเหมาะสมของการวัดมูลค่าสินทรัพย์ที่เกี่ยวข้องกับธุรกิจเหมืองขุด บิทคอยน์ที่แสดงอยู่ในงบฐานะการเงินแล้ว อย่างไรก็ตาม ข้าพเจ้ายังคงให้ข้อสังเกตว่า สินทรัพย์ดังกล่าว มีลักษณะเฉพาะสำหรับกิจกรรมเหมืองขุดบิทคอยน์ ซึ่งยังมีความไม่แน่นอนสูงในอนาคตจากราคา เหรียญบิทคอยน์ และตัวแปรที่สำคัญต่าง ๆ รวมถึงการเปลี่ยนแปลงของกฎระเบียบและเทคโนโลยี
ในอนาคต และอาจส่งผลกระทบต่อมูลค่าสินทรัพย์ดังกล่าวในอนาคต

ข)	ตามที่กล่าวไว้ในหมายเหตุประกอบงบการเงินข้อ 30.5 1) เกี่ยวกับข้อพิพาทระหว่างบริษัทย่อยกับบริษัท ที่ไม่เกี่ยวข้องกันอีกแห่งหนึ่งที่ยังอยู่ระหว่างการดำเนินการตามขั้นตอนทางกฎหมายล้มละลายโดย เจ้าพนักงานพิทักษ์ทรัพย์ ซึ่งยังคงมีความไม่แน่นอน

ทั้งนี้ ข้าพเจ้ามิได้แสดงความเห็นอย่างมีเงื่อนไขต่อกรณีดังกล่าวนี้แต่อย่างใด

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้า ในการตรวจสอบงบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า ทั้งนี้ข้าพเจ้าไม่ได้แสดงความเห็นแยกต่างหาก
สำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบ งบการเงินในรายงานของข้าพเจ้า ซึ่งได้รวมความรับผิดชอบที่เกี่ยวกับเรื่องเหล่านี้ด้วย การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูล
ที่ขัดต่อข้อเท็จจริงอันเป็นสาระสำคัญในงบการเงิน ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับเรื่องเหล่านี้ด้วย ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

นอกจากเรื่องที่ได้กล่าวไว้ในวรรคความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง เรื่องสำคัญในการตรวจสอบพร้อมวิธีการตรวจสอบสำหรับแต่ละเรื่องมีดังต่อไปนี้

การรับรู้รายได้จากการให้บริการ

เนื่องจากรายได้จากการให้บริการที่กลุ่มบริษัทรับรู้ในงบการเงินรวมเป็นจำนวนเงินที่มีสาระสำคัญ
เมื่อเปรียบเทียบกับรายได้รวมของกลุ่มบริษัท ประกอบกับกลุ่มบริษัทเข้าทำสัญญากับลูกค้าเป็นจำนวนมาก
และมีความหลากหลายของสัญญา ทำให้รายได้จากการให้บริการมีเงื่อนไขในการรับรู้รายได้ที่ซับซ้อน ดังนั้น ข้าพเจ้าจึงให้ความสำคัญกับการเกิดขึ้นจริงของรายได้และระยะเวลาในการรับรู้รายได้จากการให้บริการดังกล่าว

ข้าพเจ้าได้ตรวจสอบการรับรู้รายได้จากการให้บริการของกลุ่มบริษัทโดยการ

ประเมินและทดสอบระบบการควบคุมภายในที่สำคัญของกลุ่มบริษัทที่เกี่ยวข้องกับวงจรรายได้ โดยการสอบถามผู้รับผิดชอบ ทำความเข้าใจ และเลือกตัวอย่างมาสุ่มทดสอบการปฏิบัติตามการควบคุม  ที่กลุ่มบริษัทออกแบบไว้ และให้ความสำคัญในการทดสอบเป็นพิเศษโดยการขยายขอบเขตการทดสอบสำหรับการควบคุมภายในที่ตอบสนองต่อการรับรู้รายได้ดังกล่าว

สุ่มตัวอย่างเอกสารประกอบการให้บริการเพื่อตรวจสอบการรับรู้รายได้ว่าเป็นไปตามเงื่อนไข 
และสอดคล้องกับนโยบายการรับรู้รายได้ของกลุ่มบริษัท

สุ่มตรวจสอบเอกสารประกอบรายการการให้บริการที่เกิดขึ้นในระหว่างปี และช่วงใกล้สิ้นรอบระยะเวลาบัญชี

สอบทานใบลดหนี้ที่กลุ่มบริษัทออกภายหลังวันสิ้นรอบระยะเวลาบัญชี

วิเคราะห์เปรียบเทียบข้อมูลบัญชีรายได้เพื่อตรวจสอบความผิดปกติที่อาจเกิดขึ้นของรายได้ จากการให้บริการตลอดรอบระยะเวลาบัญชี โดยเฉพาะรายการบัญชีที่ทำผ่านใบสำคัญทั่วไป

การประเมินการด้อยค่าของสินทรัพย์ที่เกี่ยวข้องกับการขุดเหรียญบิทคอยน์และโครงการ Generative AI

ตามที่กล่าวไว้ในหมายเหตุประกอบงบการเงินข้อ 5 ข้อ 12 และข้อ 14 กลุ่มบริษัทมีสินทรัพย์ที่เกี่ยวข้องกับ การขุดเหรียญบิทคอยน์และโครงการ Generative AI มูลค่าสุทธิตามบัญชี ณ วันที่ 31 ธันวาคม 2568 รวมประมาณ 158 ล้านบาท และ 815 ล้านบาท (คิดเป็นร้อยละ 6 และร้อยละ 31 ของสินทรัพย์รวม) และเฉพาะของบริษัทฯ ประมาณ 158 ล้านบาท และ 815 ล้านบาท (คิดเป็นร้อยละ 6 และร้อยละ 32 ของสินทรัพย์รวม) ตามลำดับ ซึ่งบริษัทฯ ได้บันทึกค่าเผื่อการด้อยค่าของสินทรัพย์ดังกล่าวในปีปัจจุบันในงบกำไรขาดทุนเบ็ดเสร็จจำนวน 6 ล้านบาท และ 50 ล้านบาท ตามลำดับ ซึ่งเป็นจำนวนเงินที่มีสาระสำคัญต่องบการเงิน การพิจารณาการด้อยค่าของสินทรัพย์ดังกล่าวจำเป็นต้องใช้ดุลยพินิจที่สำคัญของฝ่ายบริหารของกลุ่มบริษัทในการระบุหน่วยสินทรัพย์ ที่ก่อให้เกิดเงินสดและการวัดมูลค่าที่คาดว่าจะได้รับคืนของกลุ่มสินทรัพย์นั้น ซึ่งทำให้เกิดความเสี่ยงในการรับรู้ ค่าเผื่อการด้อยค่าและแสดงมูลค่าสินทรัพย์ที่เกี่ยวข้องกับการขุดเหรียญบิทคอยน์และโครงการ Generative AI ในมูลค่าที่คาดว่าจะได้รับคืน ดังนั้น ข้าพเจ้าจึงพิจารณาเรื่องการประเมินการด้อยค่าของสินทรัพย์ที่เกี่ยวข้องกับการขุดเหรียญบิทคอยน์และโครงการ Generative AI เป็นเรื่องสำคัญในการตรวจสอบ

วิธีการตรวจสอบที่สำคัญของข้าพเจ้าต่อเรื่องดังกล่าว รวมถึงการ

ทำความเข้าใจกระบวนการพิจารณาของฝ่ายบริหารในการกำหนดหน่วยสินทรัพย์ที่ก่อให้เกิดเงินสด
ว่าสอดคล้องกับลักษณะการให้ประโยชน์ของสินทรัพย์ที่เกี่ยวข้องกับการขุดเหรียญบิทคอยน์ และโครงการ Generative AI และการคำนวณหามูลค่าที่คาดว่าจะได้รับคืนของสินทรัพย์ดังกล่าว

สอบถามฝ่ายบริหาร และพิจารณาความสมเหตุสมผลของนโยบายการกำหนดอายุการให้ประโยชน์
ของสินทรัพย์ที่เกี่ยวข้องกับการขุดเหรียญบิทคอยน์และโครงการ Generative AI

พิจารณาข้อสมมติที่สำคัญที่ฝ่ายบริหารใช้ในการประมาณการกระแสเงินสดที่คาดว่าจะได้รับในอนาคตจากกลุ่มสินทรัพย์ดังกล่าวเพื่อประเมินการใช้ดุลยพินิจของฝ่ายบริหาร

พิจารณาขอบเขตและวัตถุประสงค์ในการประเมินมูลค่าสินทรัพย์ที่เกี่ยวข้องกับการขุดเหรียญบิทคอยน์ของผู้ประเมินราคาอิสระ และทำความเข้าใจเกี่ยวกับเทคนิคและแบบจำลองที่ผู้ประเมินราคาเลือกใช้ ในการประเมินมูลค่าสินทรัพย์ตามที่ระบุไว้ในรายงานการประเมินซึ่งจัดทำขึ้นโดยผู้ประเมินราคา รวมถึงสอบทานข้อมูลและข้อสมมติหลักที่ใช้ในการประเมิน และประเมินความรู้ความสามารถ และความเป็นอิสระของผู้ประเมินราคาอิสระ

สอบทานการเปิดเผยข้อมูลเกี่ยวกับการประเมินการด้อยค่าของกลุ่มสินทรัพย์ดังกล่าว

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของกลุ่มบริษัท (แต่ไม่รวมถึงงบการเงินและรายงานของผู้สอบบัญชีที่แสดงอยู่ในรายงานนั้น) ซึ่งคาดว่าจะถูกจัดเตรียมให้แก่ข้าพเจ้า ภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่น และข้าพเจ้าไม่ได้ให้ข้อสรุปในลักษณะการให้
ความเชื่อมั่นในรูปแบบใด ๆ ต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงิน คือ การอ่านและพิจารณาว่า ข้อมูลอื่นนั้น มีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่ หรือปรากฏว่า ข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปีของกลุ่มบริษัทตามที่กล่าวข้างต้นแล้ว และหากสรุปได้ว่ามีการแสดงข้อมูล ที่ขัดต่อข้อเท็จจริงอันเป็นสาระสำคัญ ข้าพเจ้าจะสื่อสารเรื่องดังกล่าวให้ผู้มีหน้าที่ในการกำกับดูแลทราบ
เพื่อให้มีการดำเนินการแก้ไขที่เหมาะสมต่อไป

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐาน การรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริต
หรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชี
สำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัท หรือหยุดดำเนินงาน หรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการกำกับดูแลกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่า งบการเงินโดยรวม ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผล คือ ความเชื่อมั่นในระดับสูงแต่ไม่ได้เป็นการรับประกันว่า การปฏิบัติงานตรวจสอบตามมาตรฐานการสอบบัญชี
จะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริง
อาจเกิดจากการทุจริตหรือข้อผิดพลาด และถือว่ามีสาระสำคัญเมื่อคาดการณ์อย่างสมเหตุสมผลได้ว่า รายการ
ที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าใช้ดุลยพินิจ และการสังเกตและสงสัย
เยี่ยงผู้ประกอบวิชาชีพตลอดการตรวจสอบ และข้าพเจ้าได้ปฏิบัติงานดังต่อไปนี้ด้วย

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบให้เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผล
ของการควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้ และความสมเหตุสมผลของประมาณการ
ทางบัญชี และการเปิดเผยข้อมูลที่เกี่ยวข้องที่ผู้บริหารจัดทำ

สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหาร และสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์ 
หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัท
ในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ 
ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้อง
ในงบการเงิน หรือหากเห็นว่าการเปิดเผยข้อมูลดังกล่าวไม่เพียงพอ ข้าพเจ้าจะแสดงความเห็น
ที่เปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงาน
ของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้ กลุ่มบริษัทต้องหยุดการดำเนินงานต่อเนื่องได้

ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลที่เกี่ยวข้อง ตลอดจนประเมินว่า งบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

วางแผนและปฏิบัติงานตรวจสอบกลุ่มกิจการเพื่อให้ได้รับหลักฐานการสอบบัญชีที่เหมาะสม อย่างเพียงพอเกี่ยวกับข้อมูลทางการเงินของกิจการหรือหน่วยธุรกิจภายในกลุ่มกิจการเพื่อใช้เป็นเกณฑ์ ในการแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแล และการสอบทานงานตรวจสอบที่ทำเพื่อวัตถุประสงค์ของการตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่าง ๆ ที่สำคัญ ซึ่งรวมถึงขอบเขตและช่วงเวลา ของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่อง ที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่น ซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระ และการดำเนินการเพื่อขจัดอุปสรรคหรือมาตรการป้องกันของข้าพเจ้า (ถ้ามี)

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุด
ในการตรวจสอบงบการเงินในงวดปัจจุบัน และกำหนดเป็นเรื่องสำคัญในการตรวจสอบ ข้าพเจ้าได้อธิบาย
เรื่องเหล่านี้ไว้ในรายงานของผู้สอบบัญชี เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าว
ต่อสาธารณะ หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงาน
ของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่ผู้มีส่วนได้เสียสาธารณะจะได้จากการสื่อสารดังกล่าว

ข้าพเจ้าเป็นผู้รับผิดชอบงานสอบบัญชีและการนำเสนอรายงานฉบับนี้

ชลรส สันติอัศวราภรณ์

ผู้สอบบัญชีรับอนุญาต เลขทะเบียน 4523

บริษัท สำนักงาน อีวาย จำกัด

กรุงเทพฯ: 24 กุมภาพันธ์ 2569

|  | บริษัท จัสมิน เทคโนโลยี โซลูชั่น จำกัด (มหาชน) และบริษัทย่อย รายงาน และ งบการเงินรวมและงบการเงินเฉพาะกิจการ 31 ธันวาคม 2568 |